DA Den Europæiske Unions Tidende C 204/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 204/06)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»POMME DU LIMOUSIN«

EF nr.: FR/PDO/005/0442/29.11.2004

BOB ( X ) BGB ( )

Denne oversigt er et resumé, der tjener til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn Institut National des Appellations d'Origine Adresse: 51, rue d'Anjou — F-75008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr

2. Ansøgende sammenslutning

Navn Syndicat de défense de la Pomme du Limousin Adresse: Le Bois Redon — F-19230 Pompadour Tlf. (33-5) 55 73 31 51 Fax (33-5) 55 98 54 42 E-mail: pommelimousin@wanadoo.fr Sammensætning: producent/forarbejdningsvirksomhed ( X ) Andet ( )

3. Produktets art

Klasse 1.6 — Frisk frugt

4. Varespecifikation (sammenfatning af betingelserne i artikel 4, stk. 2):

4.1 Varebetegnelse: »Pomme du Limousin«

4.2 Varebeskrivelse: »Pomme du Limousin« er et friskt æble med følgende kendetegn:

en let aflang form med markerede fordybninger ved stilk og blomst

en kaliber på mindst 65 mm

hvidt og fast frugtkød med en sprød, saftig og ikke melagtig konsistens

en smag, der balancerer mellem det søde og det sure.

Æblet produceres med baggrund i varianten »Golden delicious«.

»Pomme du Limousin« har et brydningsindeks på mindst 12,5 % Brix, en fasthed på mindst 5 kg/cm2 og en surhed på mindst 3,7 g/l æblesyre.

Æblet tilhører de handelsklasser Ekstra og I, jf. definitionen i forordning (EF) nr. 85/2004 af 15. januar 2004, eller handelskategori II udelukkende som følge af graden af rustdannelse.

»Pomme du Limousin« er grønligt hvidt over i det gullige, og en af siderne kan være rosa.

Det er ikke alle produkter af denne æblesort (juice, mos osv.), der er omfattet af den beskyttede oprindelsesbetegnelse »Pomme du Limousin«.

4.3 Geografisk område: Det geografiske område, hvor æblerne produceres, sorteres og emballeres, består af 100 kommuner i departementerne Corrèze, Creuse, Dordogne og Haute-Vienne.

En fuldstændig oversigt over kommunerne findes i varespecifikationen.

4.4 Bevis for oprindelse: Hver producent registreres ved at indsende en egnethedserklæring til Institut National des Appellations d'Origine (INAO).

Den opfølgende dokumentation har til formål at følge produktet, fra træerne plantes, til frugterne afsendes.

Umiddelbart efter høsten lagres æblerne af den homogene produktionsenhed i henhold til varespecifikationen, og mærkes. Når høsten er afsluttet, forelægger hver producent INAO en sammenfattende erklæring om høsten.

De virksomheder, der lagrer/pakker æbler med den beskyttede oprindelsesbetegnelse »Pommes du Limousin«, holder registre ajour over æblernes oprindelse og destination, samt over de lagrede/pakkede og de solgte mængder æbler.

Hvert æble, der er omfattet af den beskyttede oprindelsesbetegnelse »Pomme du Limousin«, mærkes under pakningen med et klistermærke.

De æbler, der er omfattet af den beskyttede oprindelsesbetegnelse »Pomme du Limousin«, undersøges stikprøvevis med analyser og organoleptisk kontrol for at konstatere, at deres egenskaber er i overensstemmelse med kendetegnene i afsnit 4.2.

4.5 Fremstilling:

Sortstype:

Æblerne hører under sorten »Golden delicious« eller en af dennes mutanter, der er godkendt under BOB (standardkendetegn og kendetegn, der ligner »Golden delicious«).

Grundstammer og podekviste skal være certificerede.

Dyrkningsteknikker:

Høstudbyttet må højst udgøre 58 ton pr. hektar. Overskrides dette høstudbytte, fortaber den homogene produktionsenhed retten til den beskyttede oprindelsesbetegnelse for sin samlede produktion.

Tæthed:

Æbletræernes beplantningstæthed skal ligge mellem 1 000 og 3 000 træer pr. hektar.

Bestøvende sorter er tilladt, men disse træers frugter kan ikke opnå den beskyttede oprindelsesbetegnelse.

Beskæring:

Æbletræerne beskæres mindst hvert andet år fra det tredje blad, i akseform. Beskæringspraksis består dels i at tynde ud i de frugtbærende grene, og dels i at fjerne de frugtbærende grene, som befinder sig nedenunder disse grene, og/eller som ikke får tilstrækkeligt meget sol.

Vanding:

Vanding er kun tilladt lejlighedsvis, eller ved hjælp af et mikrooverrislingssystem, og dette på betingelse af, at den tilførte vandmængde kan aflæses.

Spredning af gødning med kunstvanding er forbudt.

Kunstvanding er forbudt efter den 31. august og mindst 15 dage forud for høsten.

Behandling med plantebeskyttelsesmidler:

Kemisk desinfektion af jordbunden inden beplantningen er forbudt.

Producenterne fører bog over de dyrkningsmetoder, der benyttes i hver homogen produktionsenhed.

Høsten:

Tidspunktet for høstens begyndelse fastsættes i en bekendtgørelse fra præfekten på forslag fra »Institut National des Appellations d'Origine«.

Æblehøsten foregår manuelt.

Efter høsten må frugterne ikke behandles med plantebeskyttelsesmidler.

Opbevaring af æbler:

Det er bydende nødvendigt at opbevare æblerne køligt efter høsten for at bevare deres fasthed, konsistens og saftighed.

Fra den 15. december skal æbler til pakning hentes fra lagerrum med kontrolleret atmosfære. Disse rum skal være lufttætte og udstyret med apparatur til registrering og overvågning af temperatur, kuldioxid og ilt.

Pakning:

Æblerne pakkes i det geografiske område, der er omhandlet i afsnit 4.3, i emballage, der egner sig til at bevare frugtens kendetegn og kvalitet.

Som følge heraf forbydes pakning i enheder på mere end 20 kg og pakning i plast- eller papirsposer.

Æblerne må ikke længere markedsføres under den beskyttede oprindelsesbetegnelse »Pomme du Limousin« efter en dato, som fastlægges ud fra æblernes farve, og som varierer mellem den 1. juni og den 1. august.

4.6 Tilknytning: »Pomme du Limousin« produceres i højlandet i Haut-Limousin, der udgør de første udløbere af Massif Central, mellem Auvergne og Bassin Aquitain. Dette geografiske og geologiske område strækker sig over en del af de administrative regioner Limousin og Aquitaine, departementerne Corrèze, Creuse, Dordogne Haute-Vienne.

Jordbunden, der ligger på en krystallinsk undergrund, er let og dyb, og den holder godt på vandressourcerne.

Der hersker i øvrigt et fugtigt havklima med rigeligt, men ikke for meget, nedbør og uden ekstreme udsving i temperaturerne. Gennemsnitstemperaturen, der ligger over 9 °C, sætter den fysiske grænse for beplantningen med æbletræer, der hænger direkte sammen med forskellen mellem dag- og nattemperaturen, som er af afgørende betydning i månederne september og oktober. Vekselvirkningen mellem kolde nætter og solrige, varme dage er med til at udvikle aromastoffer og skrællens rosa farve på grund af antocyaninstoffer.

Derudover spiller områdets beliggenhed i højlandet ind; æbletræerne trives bedst i højden 300-500 meter over havet. Der er en nøje sammenhæng mellem æblets smagskvalitet og højden over havet, som udjævner de højeste temperaturer, der ofte hæmmer udviklingen af aromastoffer og pigmenteringen på grund af antocyaninstoffer. »Golden delicious« bliver mere aflang ved dyrkning i højlandet, og den kendetegnes ved en større fasthed og et højere sukkerindhold.

Grundet den stadig større succes for »Pomme du Limousin« — også i udlandet — er hele sektoren gået sammen om at udbrede kendskabet til dette produkts originalitet i kraft af talrige initiativer som f.eks. etablering af en »Pomme du Limousin«-rute, tilrettelæggelse af aktiviteter rettet mod turisme, kultur og sport med den beskyttede oprindelsesbetegnelse som drivkraft, samt aktiviteter i forbindelse med kunsthåndværk og restaurationsvirksomhed, der med særlige menuer fremhæver æblets smagsmæssige kvaliteter.

4.7 Kontrolorgan:

Navn Institut National des Appellations d'Origine Adresse: 51, rue d'Anjou — F-75008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr

4.8 Mærkning: Hvert æble er mærket med et klistermærke med følgende oplysninger:

betegnelsen »AOC« med mindst samme skriftstørrelse som den øvrige tekst

navnet »Pomme du Limousin« med mindst halvt så stor skriftstørrelse som den, der benyttes ved angivelse af betegnelsen »AOC«.

Desuden forsynes hver emballageenhed med:

navnet »Pomme du Limousin« med en skriftstørrelse, som mindst svarer til den største af skriftstørrelserne på etiketten.

betegnelsen »AOC« eller »appellation d'origine contrôlée«.

Når navnet på et pakkeri eller et mærke indgår i mærkningen adskilt fra adressen, gentages navnet på betegnelsen mellem ordene »appellation« og »contrôlée«.

Foruden etiketterne skal alle ledsagedokumenter og fakturaer være forsynet med navnet på den kontrollerede oprindelsesbetegnelse »Pomme du Limousin« og betegnelsen »appellation d'origine contrôlée« eller »AOC«.

4.9 Nationale krav: —

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.